**Eskolanmäen koulu** on yhtenäiskoulu Eskolanmäen kaupunginosassa Kouvolassa. Koulussa opiskelee noin 550 oppilasta, joista alakoulussa on noin 250.  Koulun rehtorina toimii Teija Toppila-Mörsky ja apulaisrehtorina Mikko Rajasaari. Yläkoulussa on mahdollisuus hakeutua luonnontieteiden (Hitech) tai ilmaisutaidon erikoislinjalle. Vuonna 2016 koulussa oli 575 oppilasta. Koulu on yksi Kouvolan suurimmista peruskouluista. Alaluokilla 1-6 on kaksi rinnakkaisluokkaa ja yläluokilla rinnakkaisryhmiä on 4-5. Pienryhmiä on 3-5, 6-7 ja 8-9- luokilla, sekä Kylänkoululla olevat joustavan perusopetuksen ryhmät. 

Kouvolan kaupungin uuden kouluverkkosuunnitelman mukaan Eskolanmäkeen tulee uusi koulurakennus tai nykyistä yksikerroksista rakennusta laajennetaan. Lakkautettavan Vahteron koulun oppilaat siirtyvät samalla uuteen Eskolanmäen yhtenäiskouluun.

Historia
--------

Koulun rakentaminen liittyi Eskolanmäen alueen rakentamiseen 1970-luvulla. Eskolanmäen koulu valmistui kahdessa vaiheessa 1977-1978, jolloin ala-aste valmistui ensin. Koulun arkkitehtinä toimi Eeva Keppo-Vuolteenaho. Koulu perustui Kankaron ala-asteesta ja Eskolanmäen yläasteesta, joka oli alun perin tyttölyseo. Oppilaita oli aluksi jopa 750 ja opettajia 35. 1979 pidettiin Lääninhallituksen koulutarkastus, jolloin koulu todettiin erinomaiseksi ja opetusvälineistö erinomaisen hyväksi.

1980-luvulla tietokoneet tulivat kouluun, jolloin niitä käytettiin tekstinkäsittelyyn ja ohjelmoinnin alkeisiin. Tällöin käytössä olivat tasokurssit, jossa oppilaat jaettiin esimerkiksi kolmen taitotason ryhmiin.

1990-luvulla lama näkyi myös Eskolanmäen koulussa. Opetusryhmien kokoa kasvatettiin ja luokat kävivät ahtaiksi. Tosin uuden opetussuunnitelman ansiosta Eskolanmäen koulussa järjestettiin erilaisia teemapäiviä. 1993 perustettiin vanhempainryhmä lisäämään koulun ja vanhempien yhteistyötä. 1990-luvulla alkoivat myös valinnaiskurssit. Vuonna 1995 Eskolanmäen yläaste valittiin vuoden kouluksi. Perustelut tälle olivat suuntautuminen ulos yhteiskuntaan sekä raikas uudistusmieli. Samoihin aikoihin aloitettiin Hitech-linja, joka painottaa opiskelussa englantia ja luonnontieteitä. Kankaron ala-asteella oli oma rehtori vuoteen 1998 asti, jolloin nimeksi vaihtui Eskolanmäen ala-aste.

2001 ylä- ja ala-asteet yhdistyivät yhtenäiskouluksi, kun Teija Toppila-Mörsky aloitti rehtorina. Koulussa toimivat nykyään luokat 1-9, sekä esiopetus vuodesta 2013 lähtien.

Vuosina 2009-2010 koulurakennus peruskorjattiin, jonka aikana yläluokat opiskelivat Haanojan haalin hiekkakentälle sijoitetuissa parakeissa ja alaluokat sijoitettiin muun muassa Tornionmäen ja Mansikka-ahon kouluihin. Tällöin vesikaton vuodot ja sisäilmaongelmat korjattiin. Peruskorjauksen yhteydessä myös luokkien opetustekniikka nykyaikaistettiin.

Kuvia
-----

* Eskolanmäen koulun rakennus alakoulun puolelta.Eskolanmäen koulun rakennus alakoulun puolelta.
* Ilmakuva Eskolanmäen koulusta (taka-alalla) ja koulun alueesta 1980-luvulta.Ilmakuva Eskolanmäen koulusta (taka-alalla) ja koulun alueesta 1980-luvulta.

Lähteet
-------

1. 1 2  Eskolanmäen koulu 40 vuotta (1978-2018) *peda.net*. Viitattu 7.11.2019.
2. ↑  Eskolanmäen koulu *peda.net*. Viitattu 3.12.2014. [vanhentunut linkki]
3. ↑  Hitech *peda.net*.  Arkistoitu 4.3.2016. Viitattu 3.12.2014.
4. ↑  Erikoislinjat *peda.net*. Viitattu 3.12.2014. [vanhentunut linkki]
5. ↑  Suomen peruskoulujen oppilasmäärät vuonna 2016 opetuksen järjestäjän mukaan (Arkistoitu – Internet Archive)
6. ↑  Kouvolan sanomat 13.11.2018
7. ↑  Eskolanmäen koulu 40 vuotta (1978-2018) *peda.net*. Viitattu 7.11.2019.

Aiheesta muualla
----------------

* Koulun kotisivut